Diari Oficial de la Generalitat Valenciana


Sumari del DOGV 7413, del 28-11-2014 (2014/10165)

RESOLUCIÓ de 20 d'octubre de 2014, de la Conselleria de Presidència i Agricultura, Pesca, Alimentació i Aigua, per la qual es convoca un concurs de mèrits per a la selecció i el nomenament del director de l'Institut Politècnic Maritimopesquer del Mediterrani d'Alacant.
-----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7413

Data del DOGV
:   28-11-2014

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2014/10228


Data del document
:   20-10-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua
    * concurs administratiu

RESOLUCIÓ de 20 d'octubre de 2014, de la Conselleria de Presidència i Agricultura, Pesca, Alimentació i Aigua, per la qual es convoca un concurs de mèrits per a la selecció i el nomenament del director de l'Institut Politècnic Maritimopesquer del Mediterrani d'Alacant. [2014/10601]  
El Decret 48/2006, de 7 d'abril, del Consell de la Generalitat Valenciana, va modificar l'article 31 del reglament aprovat pel Decret 100/1990, de 25 de juny, del Consell de la Generalitat Valenciana pel que fa al règim de selecció del director de l'Institut Politècnic Maritimopesquer del Mediterrani.  
La Llei Orgànica 2/2006, de 3 de maig, d'Educació, modificada per la Llei Orgànica 8/2013, de 9 de desembre, per a la millora de la qualitat educativa, establix en el seu títol V la participació, autonomia i govern dels centres docents. Dins d'esta estructura, el capítol IV del mencionat títol V regula el procediment de selecció i nomenament del director dels centres docents públics. Els articles 133 a 139 de la mencionada llei orgànica assenten les bases per a la convocatòria dels procediments de selecció i nomenament de directors en els centres de titularitat pública.  
  
Sent l'Institut Politècnic Maritimopesquer del Mediterrani d'Alacant un centre de formació professional maritimopesquera, així com d'altres ensenyances professionals nauticopesqueres, dependent de la Conselleria de Presidència i Agricultura, Pesca, Alimentació i Aigua, pertoca convocar un concurs de mèrits per a la selecció i el nomenament del director de l'Institut, segons el que establix la Llei Orgànica 2/2006, de 3 de maig.  
Per tot això, i a proposta de la directora general d'Empreses Agroalimentàries i Pesca, resolc:  
  
Primer. Convocatòria  
Es convoca un concurs de mèrits per a la selecció i provisió del lloc de director de l'Institut Politècnic Maritimopesquer del Mediterrani d'Alacant (d'ara en avant IPMPM) entre professors funcionaris de carrera del mencionat institut.  
  
Segon. Participació  
Per a ser admesos en el concurs de mèrits, els aspirants hauran de reunir, a la finalització del termini de presentació de solicituds, a més dels requisits generals establits per als funcionaris públics, els requisits específics següents:   
1. Tindre una antiguitat d'almenys cinc anys com a funcionari de carrera en la funció pública com a professor de l'IPMPM.  
2. Presentar un projecte de direcció que incloga, entre d'altres, els objectius, les línies d'actuació i l'avaluació d'este.  
  
Tercer. Presentació de solicituds   
1. Els qui desitgen participar en el procés de selecció per a la direcció de l'IPMPM, hauran de fer-ho constar en una instància que s'ajustarà al model que figura com a annex I d'esta resolució.  
2. El termini de presentació de solicituds serà de 15 dies hàbils a partir de l'endemà de la publicació d'esta convocatòria en el Diari Oficial de la Comunitat Valenciana.  
3. Les solicituds es dirigiran, junt amb la resta de la documentació, a la Direcció General d'Empreses Agroalimentàries i Pesca de la Conselleria de Presidència i Agricultura, Pesca, Alimentació i Aigua o a les oficines a què es referix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú. En el cas que s'optara per presentar la solicitud i la documentació que l'acompanye en una oficina de Correus, haurà de fer-se en un sobre obert perquè la instància siga datada i segellada pel funcionari de Correus abans de ser certificada.  
4. Els aspirants hauran d'adjuntar, si és el cas, junt amb la instància, la documentació següent:  
a) Documentació acreditativa dels mèrits acadèmics i professionals que siguen susceptibles de valoració, en la forma que s'establix en l'annex II, o per mitjà de certificació expedida pel Registre de Personal de la Direcció General de Recursos Humans, si consten inscrits en este.  
b) Certificació que acredite el compliment dels requisits de l'apartat segon, punt 1.  
c) El solicitant inclourà un exemplar del projecte de direcció per a l'IPMPM, que indica l'apartat segon, punt 2.  
5. Aquells mèrits alegats i no justificats documentalment o aquells documents que no tinguen les dades ressenyades anteriorment no seran tinguts en compte.  
L'Administració podrà requerir els interessats en qualsevol moment, perquè justifiquen aquells mèrits sobre els quals es plantegen dubtes o reclamacions.  
  
Quart. Comissió de selecció   
1. La comissió de selecció es constituirà en el termini de 10 dies hàbils a partir de la publicació de la convocatòria. Per a això, el director del centre convocarà el claustre de professors i el consell escolar dins del termini de cinc dies hàbils des de la publicació de la convocatòria per a la designació dels respectius representants i suplents indicats en l'apartat 5 d'este article.  
2. La constitució i el funcionament de la comissió de selecció, així com el règim d'abstenció i recusació aplicable als seus membres, es regiran pel que establixen els articles 22 al 29 de la Llei 30/1992, de 26 de novembre. En el cas que es produïren empats en l'adopció d'acords, el president els dirimirà amb el seu vot de qualitat.  
3. L'actuació de la comissió de selecció finalitzarà amb la conclusió del procediment per a la qual ha sigut constituïda.  
4. La comissió, una vegada constituïda, tindrà la seua seu oficial en l'IPMPM, a Alacant.  
5. La comissió de selecció estarà composta pels membres següents:  
  
a) Titulars:  
En representació de la Conselleria de Presidència i Agricultura, Pesca, Alimentació i Aigua:  
- President: el director territorial d'Agricultura, Pesca, Alimentació i Aigua d'Alacant.  
- Dos vocals: el cap de secció de Formació i Inspecció i un tècnic de la Direcció General de Formació Professional i Ensenyances de Règim Especial.  
En representació del centre docent:  
- Dos vocals: un representant del professorat elegit pel claustre de professors i un representant triat per i entre els membres del consell escolar.  
b) Suplents:   
En representació de la Conselleria de Presidència i Agricultura, Pesca, Alimentació i Aigua:  
- President: el secretari de la Direcció Territorial d'Agricultura, Pesca, Alimentació i Aigua d'Alacant.  
- Dos vocals: el cap de secció de Pesca Marítima de la Direcció Territorial d'Agricultura, Pesca i Alimentació d'Alacant i el cap de Servici de Conservació de Recursos Pesquers.  
En representació del centre docent:  
- Dos vocals: un representant del professorat elegit pel claustre de professors i un representant pels els membres del consell escolar i entre si.  
6. Per a la constitució i el funcionament de la comissió de selecció serà imprescindible que estiguen presents més de la mitat dels seus membres. Actuarà de secretari de la comissió un dels funcionaris integrants d'esta. Les decisions es prendran per majoria.  
7. La no-elecció o designació de representants del claustre de professors o del consell escolar per a la comissió de selecció no impedirà la constitució i el funcionament d'esta.  
8. Funció de la comissió de selecció. Les comissions de selecció tindran encomanades les funcions següents:  
- Comprovar els requisits a què es referix l'apartat segon d'esta resolució.  
- Valorar el programa de direcció presentat per cada un dels candidats.  
- Valorar els mèrits acadèmics i professionals aportats pels candidats.  
- Elaborar les relacions provisional i definitiva dels candidats i publicar-les en els llocs corresponents.  
- Resoldre les reclamacions presentades i elevar la directora general d'Empreses Agroalimentàries i Pesca, de la Conselleria de Presidència i Agricultura, Pesca, Alimentació i Aigua la relació de participants seleccionats.  
  
Quint. Desenrotllament del procediment   
1. El procediment de selecció constarà de les fases A i B:  
Fase A: valoració d'un programa de direcció, esta fase serà valorada de 0 a 25 punts, i serà necessari obtindre 12,5 per a passar a la fase següent.  
Fase B: valoració dels mèrits acadèmics i professionals, l'experiència i la valoració del treball previ desenrotllat com a càrrec directiu i de la labor docent com a professor, així com l'experiència en l'exercici de la direcció dels candidats, segons el barem que constarà com a annex II, esta fase serà valorada de 0 a 25 punts.  
2. En cas de produir-se empats en la puntuació total dels aspirants, es resoldran atenent successivament als criteris següents:  
- Major puntuació en la fase A.  
- Major puntuació en els apartats del barem de mèrits per l'orde en què apareixen en la convocatòria.   
- Major puntuació en els subapartats del barem de mèrits, en l'orde en què apareixen en la convocatòria.   
3. Les puntuacions provisionals aconseguides pels aspirants seran publicades per la comissió en el tauler d'anuncis de l'IPMPM.  
4. En el termini de deu dies hàbils, comptadors a partir de l'esmentada publicació, els interessats podran presentar les alegacions que estimen pertinents sobre la puntuació que se'ls haja assignat, per mitjà d'un escrit dirigit a la comissió de selecció.  
5. Una vegada estudiades les alegacions presentades dins del termini i en la forma corresponent, la comissió de selecció elevarà la directora general d'Empreses Agroalimentàries i Pesca, de la Conselleria de Presidència i Agricultura, Pesca, Alimentació i Aigua, per a la seua publicació, la relació definitiva de participants seleccionats per orde de puntuació, i quedarà seleccionat el de major puntuació.  
  
Sext. Aprovació de l'expedient  
Una vegada comprovat que l'aspirant seleccionat reunix els requisits de participació establits en la convocatòria, la directora general d'Empreses Agroalimentàries i Pesca de la Conselleria de Presidència i Agricultura, Pesca, Alimentació i Aigua, efectuarà el nomenament definitiu, i ho farà públic en el Diari Oficial de la Comunitat Valenciana.  
  
Sèptim. Duració del mandat dels aspirants seleccionats  
La duració del mandat del director seleccionat és de quatre anys, una vegada nomenat definitivament, de conformitat amb el que preveu l'article 136.1 de la LOE. El nomenament del director podrà renovar-se per períodes de la mateixa duració, amb una avaluació positiva prèvia, per part de la Direcció General Empreses Agroalimentàries i Pesca, del treball desenrotllat al final de cada període.  
  
Octau. Nomenament amb caràcter extraordinari  
En absència de candidats o quan la comissió corresponent no haja seleccionat cap aspirant, la directora general d'Empreses Agroalimentàries i Pesca nomenarà director, per un període màxim de quatre anys, un professor funcionari de l'IPMPM.  
  
Nové. Delegació de facultats  
Es faculta la directora general d'Empreses Agroalimentàries i Pesca perquè emeta els actes, resolucions i instruccions que calga per a l'aplicació d'esta resolució.  
  
Deu. Recursos  
D'acord amb el que establix la Llei 30/1992, de 26 de novembre, contra esta resolució, que esgota la via administrativa, podrà interposar-se amb caràcter potestatiu un recurs de reposició davant de la Conselleria de Presidència i Agricultura, Pesca, Alimentació i Aigua en el termini d'un mes, comptador des de l'endemà de la seua publicació, o segons el que disposa la Llei de la Jurisdicció Contenciosa Administrativa, interposar-se directament un recurs contenciós administratiu davant del Jutjat Contenciós Administratiu de València en el termini de dos mesos, comptadors a partir de l'endemà de la seua publicació.  
  
València, 20 d'octubre de 2014.- El conseller de Presidència i Agricultura, Pesca, Alimentació i Aigua: José Císcar Bolufer.  
ANNEX II  
Barem  
  
Fase A: programa de direcció: esquema bàsic de desenrotllament  
Programa de direcció  
Constarà, almenys, dels aspectes següents:  
- Anàlisi de la situació del centre que el candidat pretén dirigir.  
- Objectius a curt i mitjan termini.  
- Línies d'actuació i/o plans de millora.   
- Recursos humans i materials amb què es pretén posar en marxa el programa.  
- Indicadors o paràmetres de gestió de la qualitat en el centre: modalitat, estratègia i calendari d'aplicació.   
- Procediments d'avaluació de la gestió directiva.  
- Referències bibliogràfiques, pàgines web o experiències prèvies inèdites.  
- Amb caràcter optatiu, podrà figurar la composició de l'equip directiu de la candidatura, amb un breu currículum de cada un dels membres de l'equip.   
L'extensió d'este programa serà d'entre 25 i 50 pàgines. Es presentarà una còpia impresa i una en suport informàtic, en CDR.  
  
Fase B: barem de mèrits acadèmics i professionals per a la selecció de director de l'IPMP  
1. Mèrits acadèmics i altres mèrits (màxim 10 punts)  
1.1. Formació acadèmica  
1.1.1. Titulació acadèmica:   
Per qualsevol títol acadèmic d'igual o superior nivell a l'exigit per a pertànyer al corresponent grup de titulació, excloent-ne el que siga necessari per a l'accés al lloc: 1,5 punts per títol, fins un màxim de 3 punts. Només es puntuarà el títol o títols de major nivell, entenent-se compreses en este aquelles altres titulacions necessàriament prèvies per a l'obtenció del nivell superior.  
1.1.2. Cursos de formació i perfeccionament: es valoraran els cursos de formació i perfeccionament de duració igual o superior a 15 hores que hagen sigut cursats o impartits per l'interessat i que hagen sigut convocats o homologats per qualsevol centre o organisme oficial de formació d'empleats públics, fins un màxim de 3 punts i d'acord amb l'escala següent:  
a) De 100 o més hores: 2,00 punts.  
b) De 75 o més hores: 1,50 punts.  
c) De 50 o més hores: 1,00 punts.  
d) De 25 o més hores: 0,50 punts.  
e) De 15 o més hores: 0,20 punts.  
En el cas de cursos impartits, estos es valoraran per una sola vegada, i no seran susceptibles de ser valorades les edicions successives d'un mateix curs.  
1.1.3. Valencià: el coneixement del valencià es valorarà fins un màxim de 3 punts amb acreditació prèvia d'estar en possessió del corresponent certificat expedit o homologat per la Junta Qualificadora de Coneixements del Valencià, d'acord amb l'escala següent:  
a) Coneixement Oral: 0,75 punts.  
b) Grau Elemental: 1 punt.  
c) Grau Mitjà: 2 punts.  
d) Grau Superior: 3 punts.  
La valoració del coneixement del valencià s'efectuarà puntuant exclusivament el nivell més alt obtingut, i sempre que no constituïsca un requisit del lloc degudament establit en la classificació, i es valorarà exclusivament en este últim cas la possessió de major nivell que el requerit, a raó d'1 punt per cada nivell que excedisca de l'exigit en la classificació.  
1.1.4. Idiomes comunitaris: fins un màxim de 2 punts, a raó de 0,40 punts per curs o la seua equivalència si es tracta de cicles de l'Escola Oficial d'Idiomes, així com 0,40 punts per cada 12 crèdits d'idioma comunitari cursat en una carrera universitària.   
No es puntuaran en cap cas en els subapartats 1.1.2. 1.1.3. i 1.1.4. els cursos de valencià i d'idiomes ni els cursos pertanyents a una carrera universitària, cursos de doctorat i els dels diferents instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.  
  
Documentació acreditativa  
Per a totes les titulacions relacionades s'adjuntarà una fotocòpia compulsada/confrontada dels esmentats títols o del document justificatiu d'abonament dels drets d'expedició d'estes titulacions, d'acord amb l'Orde de 8 de juliol de 1988 (BOE 13 de juliol).  
1.2. Titulacions de Màster en Gestió i Direcció de Centres Educatius, expedides per universitats o institucions reconegudes pel Ministeri d'Educació, o la Conselleria d'Educació de la Generalitat Valenciana: 2 punts.  
Documentació acreditativa  
Per a totes les titulacions relacionades s'adjuntarà una fotocòpia compulsada/confrontada dels esmentats títols o del document justificatiu d'abonament dels drets d'expedició d'estes titulacions, d'acord amb l'Orde de 8 de juliol de 1988 (BOE 13.0 7.1988).  
1.3. Publicacions relacionades amb l'àrea d'especialitat de l'aspirant: fins a 2 punts.  
1.4. Publicacions relacionades amb la gestió i direcció de centres o la gestió de la qualitat: fins a 3 punts.  
Documentació acreditativa per als apartats 1.3 i 1.4:  
En les edicions ?siga quin siga el suport sobre el qual estiguen realitzades- ha de constar ISBN i depòsit legal.  
2. Mèrits professionals i valoració del treball desenrotllat (màxim 15 punts):  
2.1. Servicis prestats en la funció pública docent i en l'exercici de càrrecs directius:   
a) Per cada any complet com a director en centres docents públics: 2 punts.  
b) Per cada any complet en altres càrrecs directius, vicedirector, secretari, cap d'estudis: 1 punt.  
c) Per cada any complet de servicis efectius prestats en la situació de servici actiu com a funcionari de carrera com a professor de l'IPMP, que sobrepassen els cinc anys exigits com a requisit: 0,5 punts.  
  
Documentació acreditativa:   
Fotocòpia compulsada/confrontada dels documents administratius corresponents a cada un dels subapartats, amb diligències de presa de possessió i cessament o continuïtat si és el cas.   
2.2. Cursos específics:  
Es valoraran els cursos de formació sobre el desenrotllament de la funció directiva impartits pel Ministeri d'Educació, Cultura i Esport, o per les administracions educatives de les comunitats autònomes, fins un màxim de 3 punts, d'acord amb l'escala següent:  
  
a) De 100 o més hores: 2,00 punts.  
b) De 75 o més hores: 1,50 punts.  
c) De 50 o més hores: 1,00 punts.  
d) De 25 o més hores: 0,75 punts.  
e) De 15 o més hores: 0,50 punts.  
En cap cas no es puntuaran en este apartat els cursos pertanyents a una carrera universitària, cursos de doctorat i els dels diferents instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.  
  
Documentació acreditativa:  
Fotocòpia compulsada/confrontada de les certificacions corresponents a cada un dels subapartats en què conste de mode exprés el nombre d'hores.  
Notes: únicament seran baremats aquells mèrits el perfeccionament dels quals haja tingut lloc en la data de finalització del termini de presentació de solicituds.